ଗ୍ରାହକଙ୍କ ଉତ୍ତରଃ ପିଆଜ ଖାଇବା ଛାଡ଼ିଥିଲି, ଏବେ ଆଳୁ ପାଳି...!\nTue, Dec 24 | 2:53 p.m.\nଅର୍ଗସ ବ୍ୟୁରୋଃ ଆଉ ଆଳୁ ଖାଇବିନି, ପିଆଜ ତ ପୂର୍ବରୁ ଛାଡ଼ିଥିଲି..! ଏଭଳି ଉତ୍ତର ଏବେ ଶୁଣିବାକୁ ମିଳୁଛି ପରିବା ବଜାରକୁ ଆସିଥିବା ଗ୍ରହକଙ୍କଠାରୁ । ପରିବା ଦର ଆକାଶ ଛୁଆଁ ରହିଥିବା ବେଳେ ଅର୍ଗସ ଟିମ୍ ପହଞ୍ଚିଥିଲା ଏକ ନମ୍ବର ହାଟରେ । ସେଠାରେ ଥିବା ଗ୍ରହକଙ୍କଠାରୁ ଯେଉଁ ଉତ୍ତର ମିଳିଲା ତାହା ଶୁଣି ଆମେ ତାଜୁବ୍ ।\nପିଆଜ ପରେ ଏବେ ଆଳୁ ବଜାରରେ ନିଆଁ ଲାଗିଛି । ପିଆଜ ଦର ସାମାନ୍ୟ ହ୍ରାସ ହୋଇ ଏବେ 90ରୁ 120 ଟଙ୍କା ମଧ୍ୟରେ ରହିଥିବା ବେଳେ ଆଳୁ ଏବେ 30 ଟଙ୍କାରେ ପହଞ୍ଚିଛି । ଫଳରେ ଗରିବ ଲୋକଙ୍କ ପଖାଳ ହାଣ୍ଡିରେ ଏବେ ବୋମା ଫୁଟିଲାଣି ।\nତେବେ ତୁର୍କିସ୍ଥାନରୁ ପିଆଜ ଆସିଥିଲେ ମଧ୍ୟ ଦର କିଛି କମ ନାହିଁ । ତୁର୍କି ପିଆଜ ଏବେ 90 ଟଙ୍କା ରହିଥିବା ବେଳେ ଆଳୁଦର ଆକାଶ ଛୁଆଁ ହୋଇଛି । ମୁଖ୍ୟତଃ ବାତ୍ୟା ବୁଲବୁଲ୍ ମାଡ଼ରେ ପଶ୍ଚିମବଙ୍ଗରେ ବ୍ୟାପକ ଆଳୁ ଫସଲ ନଷ୍ଟ ହୋଇଛି । ଅପରପକ୍ଷେ ଉତ୍ତର ପ୍ରଦେଶରେ ମଧ୍ୟ ବର୍ଷା ଯୋଗୁଁ ଆଳୁ ନଷ୍ଟ ହୋଇଥିବାରୁ ସେମାନେ ମଧ୍ୟ ପଶ୍ଚିମବଙ୍ଗ ଉପରେ ନିର୍ଭର କରୁଛନ୍ତି । ଫଳରେ ପଶ୍ଚମ ବଙ୍ଗରୁ କିଣିବା ପାଇଁ ଯେହେତୁ ଅଧିକ ଦର ରହିଛି, ତେଣୁ ଆଳୁ ଦର ବୃଦ୍ଧି ପାଇଛି ।\nତେବେ ଓଡିଶାରେ ଏବେ ନୂଆ ଆଳୁ ପଡିନାହିଁ । ଓଡିଶାର ନିଜସ୍ୱ ଆଳୁ ଆମଦାନୀ ପାଇଁ ଆଉ ପ୍ରାୟ ଏକ ମାସ ଲାଗିବାକୁ ଥିବା ବେଳେ ପଶ୍ଚିମବଙ୍ଗରେ ଆଉ 15 ଦିନ ମଧ୍ୟରେ ନୂଆ ଆଳୁ ଉତ୍ପାଦନ ଆରମ୍ଭ ହୋଇଯିବ । ଫଳରେ ଆଳୁ ଦର କମିଯିବ । ଏବେ ପରିବା ବଜାରରେ ଏକ ପ୍ରକାର ହାତ ମାରିହେଉ ନାହିଁ । କାରଣ କୌଣସି ପରିବା କିଲୋ 30ଟଙ୍କାରୁ କମ ନାହିଁ । ଭଣ୍ଡା କିଲୋ 30ରୁ 40 ଟଙ୍କା ରହିଥିବା ବେଳେ ଫୁଲକୋବି ଗୋଟା 25ରୁ 60 ଟଙ୍କା, ବନ୍ଧାକୋବି କିଲୋ 30 ଟଙ୍କା, ବିନ୍ସ 60ରୁ 80, ବାଇଗଣ 30ରୁ 60 ଏପରିକି କଖାରୁ କିଲୋ 30ରୁ 40 ଟଙ୍କା ରହିଛି । ଏପରିସ୍ଥିତିରେ ସ୍ୱଳ୍ପ ବେତନଭୋଗି କର୍ମଚାରୀଙ୍କୁଠାରୁ ଆରମ୍ଭ କରି ଦିନ ମଜୁରିଆଙ୍କ ପର୍ଯ୍ୟନ୍ତ ସମସ୍ତେ ବହୁ ଅସୁବିଧାର ସମ୍ମୁଖିନ ହେଉଛନ୍ତି । ଆଳୁ ପିଆଜଠାରୁ ଆରମ୍ଭ କରି କଞ୍ଚାପରିବାର ଦର ନିୟନ୍ତ୍ରଣ କରିବାରେ ରାଜ୍ୟ ସରକାର ସଂପର୍ଣ୍ଣ ଭାବେ ଫେଲ ମାଲିଛନ୍ତି ।
